Captain Marvel (ταινία)

Το Captain Marvel είναι αμερικανική ταινία με υπερήρωες βασισμένη στον χαρακτήρα των Marvel Comics, Κάρολ Ντάνβερς/Captain Marvel. Η παραγωγή έγινε από την Marvel Studios και η διανομή από την Walt Disney Studios Motion Pictures και αποτελεί την 21η ταινία του Κινηματογραφικού Σύμπαντος της Marvel (MCU). Την σκηνοθεσία και το σενάριο ανέλαβαν η Άννα Μπόντεν και ο Ράιαν Φλεκ, με την Τζένεβα Ρόμπερτσον-Ντουόρετ να συμμετέχει στο σενάριο. Πρωταγωνιστεί η Μπρι Λάρσον ως Κάρολ Ντάνβερς, πλαισιωμένη από τους Σάμιουελ Λ. Τζάκσον, Μπεν Μέντελσον, Ντζιμόν Ουνσού, Λι Πέις, Λασάνα Λιντς, Τζέμα Τσαν, Ανέτ Μπένινγκ, Κλαρκ Γκρεγκ και Τζουντ Λο. Τοποθετημένη στο 1995, η ιστορία ακολουθεί την Ντάνβερς, καθώς γίνεται η Captain Marvel, αφού η Γη βρίσκεται στο κέντρο μίας γαλαξιακής σύγκρουσης μεταξύ δύο εξωγήινων πολιτισμών. Η ανάπτυξη της ταινίας ξεκίνησε τον Μάιο του 2013. Ανακοινώθηκε επίσημα τον Οκτώβριο του 2014 ως η πρώτη ταινία των Marvel Studios με γυναίκα πρωταγωνίστρια. Η Νικόλ Πέρλμαν και η Μεγκ ΛεΦόβ προσλήφθηκαν για να γράψουν την ταινία τον επόμενο Απρίλιο, αφού είχαν καταθέσει ξεχωριστές ιδέες για τον χαρακτήρα και είχαν δανειστεί στοιχεία από την ιστορία των κόμικς του 1971, του Ρόι Τόμας, "Kree–Skrull War". Η Λάρσον ανακοινώθηκε στον ρόλο της Ντάνβερς στη Διεθνή Comic-Con του Σαν Ντιέγκο το 2016, με τους Μπόντεν και Φλεκ να προσλαμβάνονται για την σκηνοθεσία τον Απρίλιο του 2017. Η Ρόμπερτσον-Ντουόρετ προσλήφθηκε, σύντομα, για να ξαναγράψει το σενάριο, ενώ οι υπόλοιποι ηθοποιοί προστέθηκαν μέχρι να αρχίσουν τα γυρίσματα. Τα εξωτερικά γυρίσματα ξεκίνησαν τον Ιανουάριο του 2018, ενώ τα εσωτερικά ξεκίνησαν τον Μάρτιο στην Καλιφόρνια και ολοκληρώθηκαν στην Λουιζιάνα τον Ιούλιο του 2018. Ορισμένοι ηθοποιοί επιστρέφουν στους ρόλους τους από προηγούμενες ταινίες του MCU, ανάμεσα στους οποίους ο Τζάκσον και ο Γκρεγκ, τους οποίους έκαναν, ψηφιακά, να μοιάζουν νεότεροι σε ηλικία για να ταιριάζουν με το σκηνικό της ταινίας που λαμβάνει χώρα την δεκαετία του 1990. Το Captain Marvel έκανε πρεμιέρα στο Λονδίνο στις 27 Φεβρουαρίου 2019, ενώ κυκλοφόρησε στους κινηματογράφους στις Η.Π.Α. στις 8 Μαρτίου ως μέρος της τρίτης φάσης του MCU. Στην Ελλάδα κυκλοφόρησε στις 7 Μαρτίου 2019. Η ταινία ξεπέρασε τα $1.1 δισεκατομμύρια παγκοσμίως, κάνοντας την την πρώτη ταινία με υπερήρωες που πρωταγωνιστεί γυναίκα και ξεπέρασε το φράγμα του ενός δισεκατομμυρίου. Έγινε η πέμπτη πιο εμπορική ταινία του 2019 και η 23η πιο εμπορική ταινία όλων των εποχών κατά τη διάρκεια της διανομής της στους κινηματογράφους. Η ταινία έλαβε γενικά θετικές κριτικές από τους κριτικούς, οι οποίοι επαίνεσαν τις ερμηνείες των ηθοποιών, κυρίως της Λάρσον. Μία συνέχεια, με τίτλο The Marvels, είναι προγραμματισμένη να κυκλοφορήσει στις 10 Νοεμβρίου 2023.

 To 1995, στην πρωτεύοσα της Αυτοκρατορίας των Κρι, τον πλανήτη Χάλα, το μέλος της ομάδας Starforce, η Βερς πάσχει από αμνησία και βλέπει συχνά εφιάλτες με μία μεγαλύτερη γυναίκα. Ο μέντορας και διοικητής της, ο Γιον-Ρογκ, εκπαιδεύει την Βερς να μάθει να ελέγχει τις δυνάμεις της, ενώ η Υπέρτατη Νοημοσύνη, η τεχνητή νοημοσύνη που ελέγχει τους Κρι, την παροτρύνει να έλέγχει τα συναισθήματα της. Κατά την διάρκεια μίας αποστολής για να σώσουν έναν μυστικό πράκτορα που έχει διεισδύσει σε μια ομάδα από Σκραλς, εξωγήινους που μπορούν να αλλάζουν μορφή, με τους οποίους οι Κρι είναι σε πόλεμο, η Βερς πιάνεται αιχμάλωτη από τον διοικητή των Σκραλς, τον Τάλος. Μία ανίχνευση από τις αναμνήσεις της Βερς τους οδηγεί στην Γη. Η Βερς το σκάει και προσγειώνεται ανώμαλα στο Λος Άντζελες. Η παρουσία της προσελκύει τους πράκτορες της Α.Σ.Π.Ι.Δ.Α., τον Νικ Φιούρι και τον Φιλ Κόλσον, των οποίων η ερεύνα διακόπτεται από μία επίθεση από Σκραλς. Η Βερς, στη μάχη που ακολουθεί, ανακτά έναν κρύσταλλο που περιέχει τις αναμνήσεις που της έχουν αφαιρεθεί, ενώ ο Φιούρι σκοτώνει έναν Σκραλ που παριστάνει τον Κόλσον. Ο Τάλος, μεταμφιεμένος στο αφεντικό του Φιούρι τον Κέλλερ, αναθέτει στον Φιούρι να συνεργαστεί με την Βερς και να την παρακολουθεί. Χρησιμοποιώντας τις αναμνήσεις που της έχουν αφαιρεθεί η Βερς και ο Φιούρι πηγαίνουν στις εγκαταστάσεις του Σχεδίου Πήγασος σε μία βάση της Αμερικανικής Πολεμικής Αεροπορίας. Ανακαλύπτουν ότι η Βερς ήταν μία πιλότος, που θεωρούταν ότι πέθανε το 1989 ενώ έκανε δοκιμές σε έναν πειραματικό κινητήρα που λειτουργεί με ταχύτητα φωτός, που σεχδιάστηκε από την Δρ. Γουέντι Λόσον, την οποία η Βερς αναγνωρίζει ως την γυναίκα από τους εφιάλτες της. Ο Φιούρι ενημερώνει την Α.Σ.Π.Ι.Δ.Α. για την τοποθεσία τους και μία ομάδα καταφθάνει. Ο Φιούρι συνειδητοποιεί ότι ο Κέλερ είναι στην πραγματικότητα ο Τάλοςκαι βοηθάει την Βερς να το σκάσει με ένα ελικόπτερο, με λαθρεπιβάτη την γάτα της Λόσον, την Γκους. Πετούν στην Λουιζιάνα για να συναντήσουν την πρώην πιλότο Μαρία Ράμπο, το τελευταίο άτομο που είδες την Βερς και την Λόσον ζωντανές. Η Ράμπο και η κόρη της, η Μόνικα, αποκαλύπτουν ότι η Βερς είναι η Κάρολ Ντάνβερς, η οποία κάποτε ήταν σαν οικογένεια για αυτές. Ο Τάλος έρχεται άοπλος και εξηγεί ότι οι Σκραλς είναι πρόσφυγες που ψάχνουν για ένα νέο σπίτι και ότι η Λόσον ήταν η Μαρ-Βελλ, ήταν μία επιστήμονας των Κρι που αποστάτησε για να τους βοηθήσει. O Τάλος του βάζει να δουν την εγγραφή από το μαύρο κουτί του είκόπτερου της Λόσον, το οποίο κάνει την Ντάνβερς να θυμηθεί την σύγκρουση: ο Γιον-Ρογκ σκότωσε την Μαρ-Βελλ για να την αποτρέψει από το να καταστρέψει τον κινητήρα πριν οι Κρι μπορέσουν να τον ανακτήσουν. Καταστρέφοντας τον κινητήρα μόνη της, η Ντάνβερς απορροφά την ενέργεια που απελευθερώθηκε από την έκρηξη, αποκτώντας δυνάμεις αλλά χάνοντας την μνήμη της. Η Ντάνβερς, ο Τάλος, ο Φιούρι και η Ράμπο εντοπίζουν το κρυφό εργαστήριο της Λόσον, που βρίσκεται σε τροχιά γύρω από την Γη, όπου η Λόσον έκρυψε αρκετούς Σκραλς, ανάμεσα τους και την οικογένεια του Τάλος αλλά και το Τεσσεράκτιο, την πηγή ενέργειας για τον κινητήρα της Λόσον. Εκεί, η Ντάνβερς πιάνεται αιχμάλωτη από την Starforce και αντιμετωπίζει την Υπέρτατη Νοημοσύνη. Η Ντάνβερς αφαιρεί το εμφύτευμα των Κρι που περιόριζε τις δυνάμεις της κατά την διάρκεια της διαμάχης τους , επιτρέποντας της να φτάσει στις πλήρεις δυνατότητες της. Στην μάχη που ακολουθεί, ο Φιούρι παίρνει πίσω την Γκους, η οποία αποκαλύπτεται ότι είναι ένα είδος εξωγήινου που ονομάζεται Φλέρκεν. Η Γκους καταπίνει το Τεσσεράκτιο και γρατζουνάει τον Φιούρι, τυφλώνοντας το αριστερό του μάτι. Η Ντάνβερς καταστρέφει μία βόμβα των Κρι, αναγκάζοντας τον διοικητή των Κρι, Ρόναν τον Κατήγορο και τους υφιστάμενους του να υποχωρήσουν. Η Ντάνβερς νικάει τον Γιον-Ρογκ και τον στέλνει στον Χάλα με μία προειδοποίηση για την Υπέρτατη Νοημοσύνη. Στην συνέχεια, φεύγει για να βοηθήσει τους Σκραλς να βρουν μία νέα πατρίδα, αφήνοντας στον Φιούρι έναν τροποποιημένο βομβητή για να επικοινωνήσει μαζί της σε περίπτωση επείγουσας κατάστασης. Ο Φιούρι συντάσσει μια πρωτοβουλία για να εντοπίσει ήρωες όπως η Ντάνβερς, ονομάζοντας την από το παρατσούκλι της στην Πολεμική Αεροπορία, "Εκδικητής". Στην πρώτη σκηνή μετά τους τίτλους τέλους, η οποία είναι τοποθετημένη στο 2018, ο ενεργοποιημένος βομβητής παρακολουθείται από τους Εκδικητές όταν η Ντάνβερς εμφανίζεται και ψάχνει τον Φιούρι.. Στην δεύτερη σκηνή μετά τους τίτλους τέλους, η Γκους σκαρφαλώνει στο γραφείο του Φιούρι και βγάζει από μέσα της το Τεσσεράκτιο. Μπρι Λάρσον ως Κάρολ Ντάνβερς / Βερς / Captain Marvel: Μία πρώην πιλότος μαχητικού της Πολεμικής Αεροπορίας των Η.Π.Α. και μέλος μίας επίλεκτης στρατιωτικής μονάδας των Κρι, που ονομάζεται Starforce. Απέκτησε υπερανθρώπινη δύναμη, ενεργειακή προβολή και την ικανότητα να πετάει αφού εκτέθηκε στην ενέργεια του Τεσσεράκτιου. Η Λάρσον περιέγραψε την Ντάνβερς ως "οπαδό της αλήθειας και της δικαιοσύνης" και μία "γέφυρα ανάμεσα στην Γη και το διάστημα", η οποία πρέπει να ισορροπήσει την Κρι πλευρά της που δεν έχει συναισθήματα με το "ελλατωματικό" ανθρώπινο μισό της. Η Λάρσον, επίσης, χαρακτήρισε την Λάρσον επιθετική, οξύθυμη και επεμβατική- χαρακτηριστικά που την βοηθούν σε έναν καβγά αλλά αποδεικνύεται πως είναι τα ελλατώματα του χαρακτήρα της. Ο πρόεδρος των Marvel Studios, Κέβιν Φάιγκι είπε ότι η Λάρσον πήρε τον ρόλο λόγω της ικανότητας της να ισορροπεί τις τεράστιες δυνάμεις του χαρακτήρα μαζί με την ανθρωπιά της. Λόγω της ανησυχίας ότι η Λάρσον (ήταν 26 ετών όταν πήρε τον ρόλο) ήταν πολύ νέα για να υποδυθεί μία καταξιωμένη αεροπόρο, η σεναριογράφος Νικόλ Πέρλμαν συμβουλεύτηκε την Πολεμική Αεροπορία, που είπε ότι θα ήταν πιθανό για κάποιον να πετύχει ανάμεσα στις ηλικίες 28 με 34. Η Λάρσον έκανε προπόνηση για εννέα μήνες για τον ρόλο, μαθαίνοντας Τζούντο, πυγμαχία και πάλη. Επισκέφθηκε, επίσης, την Βάση Νέλλις της Πολεμικής Αεροπορίας και συναντήθηκε με ενεργούς αεροπόρους, μεταξύ των οποίων η Ταξίαρχος Τζίννι Λίβιτ και τον Ταγματάρχη των Thunderbirds Στίβεν Ντελ Μπάνιο, στην προετοιμασία της για τον ρόλο. Η ΜακΚέννα Γκρέις υποδύεται την Κάρολ Ντάνβερς σε ηλικία δεκατριών ετών, και η Λόντον Φούλερ σε ηλικία έξι ετών. Σάμιουελ Λ. Τζάκσον ως Νικ Φιούρι: Ο μελλοντικός διευθυντής της S.H.I.E.L.D., ο οποίος κατά την διάρκεια των γεγονότων της ταινίας είναι ένας χαμηλόβαθμος αστυνομικός γραφείου. Ο Φιούρι εμφανίζεται χώρις το χαρακτηριστικό του κάλυπτρο ματιού, καθώς η ταινία είναι τοποθετημένη πριν χάσει το μάτι του. Ο Φάιγκι εξήγησε ότι η Ντάνβερς είναι η πρώτη υπερηρωίδα με την οποία συναντήθηκε ο Φιούρι, πράγμα που τον βάζει σε μία πορεία για τον ρόλο του να δουλεύει με ήρωες σε ταινίες του MCU, που είναι τοποθετημένες αργότερα. Ο Τζάκσον περιέγραψε τον Φιούρι, σε αυτό το σημείο, ως έναν υπάλληλο γραφείου, ο οποίος δεν έχει γίνει ακόμα κυνικός απέναντι στην γραφειοκρατία και που μαθαίνει στην ταινία ότι υπάρχουν υπερδύναμα όντα που θα μπορούσαν να βοηθήσουν την S.H.I.E.L.D. Ο Τζάκσον προσέθεσε ότι το γεγονός ότι εμπιστεύεται την Ντάνβερς παίζει ρόλο κλειδί στην ανάπτυξη, καθώς γίνονται "σύμμαχοι" κατά την διάρκεια της ταινίας. Η εικόνα του Τζάκσον επεξεργάστηκε ψηφιακά, ώστε να δείχνει 25 χρόνια νεότερος, η πρώτη φορά που η Marvel κάνει κάτι τέτοιο για μία ολόκληρη ταινία. Μπεν Μέντελσον ως Τάλος και Κέλλερ: Ο Τάλος είναι ο αρχηγός των Σκραλς, που μπορεί να αλλάζει μορφή και πηγαίνει κρυφά στην S.H.I.E.L.D. ως το αφεντικό του Φιούρι, ο Κέλλερ. Ο Μέντελσον περιέγραψε τον Κέλλερ ως "μαγκωμένο" σε σύγκριση με τον Τάλος που είναι η "πιο χαλαρή" Σκραλ προσωπικότητα. Ο Μέντελσον χρησιμοποιεί μία Αμερικάνικη προφορά εμπνευσμένη από τον πρώην Υπουργό Άμυνας των Ηνωμένων Πολιτειών Ντόναλντ Ράμσφελντ για τον Κέλλερ και την φυσική Αυστραλιανή προφορά του για τον Τάλος. Το δεύτερο επιλέχθηκε, μετά από "μεγάλη συζήτηση" και ο Μέντελσον το αποκάλεσε "γήινη ορθότητα". Το μακιγιάζ και τα προσθετικά που χρειάστηκαν για να υποδυθεί τον Τάλος έπαιρναν "αρκετές ώρες" για να τοποθετηθούν. Ο εκτελεστικός παραγωγός Τζόναθαν Σβάρτς πρόσθεσε ότι "είναι λίγο αστείο να δείχνεις και τις δυνάμεις των Σκραλ και το εύρος του Μπεν ως ηθοποιού" με τον χαρακτήρα. Ο Τάλος, επίσης, παίρνει την μορφή ενός κοριτσιού που κάνει σερφ, που το υποδύονται η Έμιλι Όζρει και η Αμπιγκέιλ Όζρει, και ενός Κρι στρατιώτη που τον υποδύεται ο Ντουέιν Χένρι. An early version of the script had the character dying in the film. Ντζιμόν Ουνσού ως Κόραθ: Ένας ξιφομάχος των Κρι και δεύτερος σε ιεραρχία στο Starforce. Ο Ουνσού εξήγησε ότι ο Κόραθ ήταν "σε πρώιμο στάδιο" στην ταινία σε σχέση με την εμφάνιση του στο Φύλακες του Γαλαξία (2014), αλλά ήταν "και πάλι μία μηχανή χωρίς χιούμορ". Λι Πέις ως Ρόναν ο Κατήγορος: Ένας υψηλόβαθμος αξιωματικός των Κρι. Σε σχέση με την εμφάνιση του στο Φύλακες του Γαλαξία, ο Ρόναν δεν είναι ακόμα ένας "ριζοσπαστικός ζηλωτής", με τον ρόλο του στον στρατό των Κρι να διασταυρώνεται με το Starforce "με έναν ενδιαφέροντα τρόπο". Λασάνα Λιντς ως Μαρία Ράμπο: Μία από τις παλαιότερες φίλες της Ντάνβερς και συνάδελφος πιλότος στην Πολεμική Αεροπορία που χρησιμοποιεί τον κωδικό κλήσης "Photon". Είναι μία ανύπαντρη μητέρα και έχει μία κόρη, την Μόνικα. Η Λίντς περιέγραψε την Ράμπο ως "ανθεκτική" και κάποια "που δεν νιώθεις ότι χρειάζεται βοήθεια". Η Λάρσον αποκάλεσε την Ράμπο "την εκπροσώπηση της αγάπης" στην ταινία και "ένα φοβερό σκληρό καρύδι". Περιέγραψε την φιλία ανάμεσα στην Ντάνβερς και την Λάρσον ως ίση, με "έναν παιχνιδιάρικο ανταγωνισμό και αμοιβαίο σεβασμό". Όπως η Λάρσον, έτσι και η Λίντς συναντήθηκε με ενεργούς αεροπόρους, καθώς προετοιμαζόταν για τον ρόλο. Συγκεκριμένα, συναντήθηκε με πιλότους που είναι και μητέρες. Η Λίντς ενθουσιάστηκε που θα υποδυόταν έναν χαρακτήρα για τον οποίο το κοινό θα ήταν περήφανο και με τον οποίο θα μπορούσε να ταυτιστεί, ειδικά οι μητέρες και μέλη της κοινότητας των μαύρων, βοηθώντας να συνεχιστεί "μία πραγματική διέλευση" για τους Αφροαμερικάνους χαρακτήρες στο MCU μετά το Black Panther (2018). Τζέμα Τσαν ως Μινν-Έρβα: Μία ελεύθερη σκοπευτής των Κρι και μέλος του Starforce. Η Τσαν εξήγησε ότι η Μινν-Έρβα ήταν "το αστέρι του Starforce" πριν μπει η Ντάνβερς στην ομάδα και νιώθει "ελαφρώς απειλημένη από κάποιον που έχει έρθει και έιναι επίσης πολύ ταλαντούχος". Ανέτ Μπένινγκ ως η Υπέρτατη Νοημοσύνη και Μαρ-Βελλ / Δρ. Γουέντι Λόσον: Η Υπέρτατη Νοημοσύνη είναι μία τεχνητή νοημοσύνη που αποτελέι την συλλογική ενασάρκωση των σπουδαιότερων μυαλών των Κρι, και η κυβερνήτης της Αυτοκρατορίας των Κρι. Εμφανίζεται με διαφορετικές μορφές σε κάθε άτομο, συγκεκριμένα στην Βερς ως η επαναστάτρια Κρι επιστήμονας Μαρ-Βελλ, που έχει μεταμφιέσει τον εαυτό της στην Γη ως το αφεντικό της Ντάνβερς, Γουέντι Λόσον. Η Μαρ-Βελλ είχε αρχικά γραφτεί ως ένας άντρας που θα ήταν ερωτικό ενδιαφέρον της Ντάνβερς, όπως στα κόμικς, αλλά αφού δυσκολεύτηκαν να βρουν τον κατάλληλο ηθοποιό για τον ρόλο, η συν-σκηνοθέτης Άννα Μπόντεν πρότεινε να δώσουν τον χαρακτήρα σε γυναίκα και να την συνδέσουν με την ιστορία της Υπέρτατης Νοημοσύνης, συνδυάζοντας αυτούς τους χαρακτήρες. Η Μπόντεν είπε ότι η Μπένινγκ ήταν "επιβλητική" ως η Υπέρτατη Νοημοσύνη, και "ανέμελη, κουλ και χαλαρή" ως Λόσον. Ο Φάιγκι είπε ότι το να αλλάξουν το φύλο της Μαρ-Βελλ ήταν σημαντικό για την εξέλιξη της Ντάνβερς στην ταινία, με το να της δώσουν μία γυναίκα μέντορα. Κλαρκ Γκρεγκ ως Φιλ Κόλσον: Ένας αρχάριος πράκτορας της S.H.I.E.L.D. που δουλεύει στενά με τον Φιούρι. Ο Γκρεγκ είπε ότι η ταινία θα ήταν "το νωρίτερο που θα δούμε ποτέ τον Κόλσον στο MCU, επομένως όταν λέει 'Κύριε Σταρκ, αυτό δεν είναι το πρώτο μου ροντέο' στο Iron Man (2008), αυτό είναι μάλλον το ροντέο για το οποίο μιλάει." Έπρεπε να δουλέψει για να υποδυθεί τον Κόλσον ως "λίγο λιγότερο σκληρό και κουρασμένο" από ότι είναι στο παρόν του MCU. Παρόλο που ο Κόλσον συναντήθηκε με τους Κρι στην τηλεοπτική σειρά του MCU Agents of S.H.I.E.L.D., ο Σβάρτς σημείωσε ότι το Captain Marvel δεν θα έπρεπε να ανησυχεί για αυτό καθώς είναι πρίκουελ όπου οι Κρι δεν είανι καν "μερός του λεξιλογίου του ακόμα". όπως ο Τζάκσον έτσι και ο Γκρεγκ επεξεργάστηκε ψηφιακά για να μοιάζει 25 χρόνια νεότερος. Τζουντ Λο ως Γιον-Ρογκ: Ο διοικητής του Starforce και μέντορας της Ντάνβερς, που την εκπαιδεύει να χρησιμοποιεί τις νέες της δυνάμεις. Ο Λο είπε ότι ο χαρακτήρας του "οδηγείται από την πίστη στη θεϊκή ηγεσία του λαού των Κρι. Έτσι, είναι σχεδόν ένας αφοσιωμένος πολεμιστής, αναμφισβήτητος, συντηρητικός, αλλά εμπνευσμένος". Ο Λο δήλωσε, επίσης, ότι ο χαρακτήρας του είχε μία ειδική σχέση με την Ντάνβερς, την οποία βλέπει ως προστατευόμενη του, πράγμα που γίνεται πηγή έντασης στην ταινία με τα άλλα μέλη του Starforce. Ο Ρόμπερτ Ντάουνι Τζούνιορ, που υπδύεται τον Τόνι Σταρκ στις ταινίες του MCU και συμπρωταγωνίστησε με τον Λο στο Sherlock Holmes (2009) και το σίκουελ του (2011), συμβούλευσε τον Λο να συνεργαστεί με την Marvel, πριν ο Λο πάρει τον ρόλο.Επιπλέον μέλη του Starforce περιλαμβάνουν τον Αλγκενίς Πέρεζ Σότο ως Αττ-Λας, τον σκοπευτή της ομάδας και τον Ρουν Τέμτε ως Μπρον-Τσαρ, τον "μεγαλύτερο, δυνατότερο τύπο που πολεμάει με τις γροθιές του". Οι Ακίρα και Αζάρι Ακμπάρ υποδύονται την κόρη της Μαρία, Μόνικα Ράμπο, σε ηλικία έντεκα και πέντε ετών, αντίστοιχα. Η Σάρον Μπλιν υποδύεται την Σόρεν, την σύζυγο του Τάλος. Ο Ρόμπερ Καζίνσκι εμφανίζεται ως ένας μηχανόβιος με το παρατσούκλι "Ο Δον". Ο Βικ Σαχέι παίζει τον Τόρφαν, ενώ ό Τσούκου Μόντου υποδύεται τον κατάσκοπο των Κρι, Σοχ-Λαρρ. Ο Κόλιν Φόρντ εμφανίζεται ως ο αδελφός της Ντάνβερς, Στιβ, και ο Κέννεθ Μίτσελ παίζει τον πατέρα τους. Η γάτα της Ντάνβερς από τα κόμικς Τσιούι (πήρε το όνομα της από τον χαρακτήρα του Star Wars Τσουμπάκα) εμφανίζεται στην ταινία, μετονομασμένη σε Γκους, από τον χαρακτήρα του Top Gun (1986), Νικ "Γκους" Μπράντσο. Το όνομα της αλλάχθηκε επειδή το Star Wars είναι μία επίκαιρη σειρά ταινιών και δεν έχει κάποια σχέση με την Ντάνβερς, σε αντίθεση με το Top Gun που έχει σχέση με πιλότους. Την Γκους υποδύονται τέσσερις διαφορετικές γάτες, η καθεμία επιλεγμένη για τις ενέργειες της και την προσωπικότητα της, ο Ρέτζι, ο Άρτσι, ο Ρίζο και ο Γκόνζο.Οι αληθινοί πιλότοι της Πολεμικής Αεροπορίας, Μάθιου "Αράχνη" Κίμμελ και Στίβεν "Κατζούν" Ντελ Μπάνιο εμφανίζονται ως οι εαυτοί τους. Ο Ντελ Μπάνιο πέθανε λίγους μήνες πριν την κυκλοφορία της ταινίας, η οποία είναι αφιερωμένη στην μνήμη του. Η σεναριογράφος του κόμικςCaptain Marvel Κέλι Σου ΝτεΚόνικ κάνει μία σύντομη εμφάνιση ως μία περαστικός του σιδηροδρομικού σταθμού, και ο Σταν Λι, ο συν-δημιουργός της Captain Marvel, εμφανίζεται μετά τον θάνατο του, ως ο εαυτός του λέγοντας τα λόγια που είχε στην σύντομη του εμφάνιση στο Mallrats (1995). Στην πρώτη σκηνή μετά τους τίτλους τέλους, επιστρέφουν στους ρόλους τους από το MCU, ο Κρις Έβανς ως Στιβ Ρότζερς, η Σκάρλετ Τζοχάνσον ως Νατάσα Ρομανόφ, ο Μαρκ Ράφαλο ως Μπρους Μπάνερ και ο Ντον Τσιντλ ως Τζέιμς Ρόουντς. Επίσημος ιστότοπος Captain Marvel στην IMDb Captain Marvel στο Disney+